Imtella' Novembru 29, 2021 - Aġġornata 29 Ta' Novembru, 2021 6:50pm Tħabbret il-mewt tal-lettur Dr Sandro Spiteri li kellu esperjenzi varji fil-karriera professjonali tiegħu. F'post fuq Facebook, is-Segretarju Permanenti Frank Fabri qal li t-33 sena ilu meta kien student tas-sekondarja u wara ġimgħat bla għalliem tal-Malti kien mar jgħallimhom is-Sir Spiteri. Huwa fissru bħala għalliem eċċezzjonali b'ħila li ssaħħrek u tiġbdek lejn it-tagħlim. "Ma konniex skola u l-anqas klassi faċli, imma ġibidna lejn il-letteratura u l-kitba b'tali mod li ħabbejna lilu u l-Malti. Kien fost dawk l-għalliema li jimmarkawk fis-sens it-tajjeb. Dak li konna nemmnu li m'aħniex kapaċi għalih fhimna li fil-fatt konna", qal is-Sur Fabri. Huwa żied jgħid li fl-2007, Spiteri kompla l-karriera edukattiva tiegħu bħala Prinċipal tal-Kulleġġi. Qal li ħadem miegħu bħala kollegi Prinċipali tal-Kulleġġi fost ħidma oħra. Semma wkoll li bħala Diretturi fil-Ministeru kellhom mumenti fejn bl-argumenti msejsa fuq evidenzi u riċerka, fittxew dejjem, anke jekk xi drabi b'modi differenti, li nservu għall-ġid tat-tfal u tal-istudenti kollha. L-aħħar inkontru miegħu kien meta Dr Spiteri ħa tmexxija tal-iskola San Anton. Qal li dan sar waqt il-pandemija tal-COVID-19 u hekk kif kontinwament jinsab jaħdem fil-qrib ħafna mal-iskejjel kollha inkluż tal-Knisja u dawk indipendenti, ħadem ma' Dr Spiteri f'dan il-perjodu u l-irwol ukoll. Qal li bejn Ġunju u Awwissu 2020 iltaqa' miegħu u ddiskuta l-ippjanar u l-isfidi kollha li kienu qed iseffqu wiċċhom magħhom u r-rieda li kellhom biex jiftħu l-iskejjel kollha, kuljum u għat-tfal kollha bil-miżuri restrittivi kollha possibbli. Huwa temm jgħid li sa ftit jiem biss ilu ddiskuta miegħu l-assistenza finanzjarja li l-Gvern qed jagħti lil kull skola waqt din il-pandemija biex tkun tista' tibqa' topera.